b'\n_START_ARTICLE_\nRak debelega \xc4\x8drevesa in danke\n_START_SECTION_\nZnaki in simptomi\n_START_PARAGRAPH_\nZnaki in simptomi so odvisni od lokacije tumorja ter od dejstva, ali je rak \xc5\xbee zaseval v druge dele telesa. Zna\xc4\x8dilni opozorilni znaki so vse huj\xc5\xa1e zaprtje, prisotnost krvi v blatu, odvajanje ozkih iztrebkov, izguba teka, izguba telesne mase, slabost in bruhanje pri posameznikih, starej\xc5\xa1ih od 50 let. Pri ljudeh, starej\xc5\xa1ih od 50 let, sta prisotnost krvi v blatu in slabokrvnost pomembna nevarnostna znaka sama po sebi, drugi opisani simptomi, na primer izguba telesne te\xc5\xbee in spremenjeno odvajanje, pa obi\xc4\x8dajno pomenijo opozorilne znake le, \xc4\x8de jih spremlja krvavitev iz prebavil.._NEWLINE_Za tumorje v desni polovici trebuha so zna\xc4\x8dilni kr\xc4\x8di v trebuhu, nenadna izguba telesne te\xc5\xbee, ob pregledu s tipanjem zdravnik v desni polovici trebuha pogosto otipa tumor. \xc4\x8ce se je pa rakava bolezen razvila v levi polovici debelega \xc4\x8drevesa, pa ima bolnik pogosto bole\xc4\x8dine v trebuhu, ki so kr\xc4\x8devite, razvijejo se tudi slabost, bruhanje in spremembe v odvajanju blata, driska se izmenjuje z zaprtjem.\n_START_SECTION_\nVzroki\n_START_PARAGRAPH_\nVelika ve\xc4\x8dina primerov raka debelega \xc4\x8drevesa in danke (ve\xc4\x8d kot 70 do 95\xc2\xa0%) se pojavi pri ljudeh z malo ali brez genetskega tveganja. Dejavniki tveganja vklju\xc4\x8dujejo starost, spol (mo\xc5\xa1ki zbolevajo pogosteje), prehrano (u\xc5\xbeivanje ve\xc4\x8djih koli\xc4\x8din ma\xc5\xa1\xc4\x8dob, alkohola, rde\xc4\x8dega mesa, predelanega mesa), debelost, kajenje in pomanjkanje telesne aktivnosti. Okoli 10\xc2\xa0% primerov naj bi bilo povezano s premajhno telesno aktivnostjo. Alkohol naj bi predstavljal dejavnik tveganja pri dnevno zau\xc5\xbeiti koli\xc4\x8dini, ki presega eno merico._NEWLINE_Zau\xc5\xbeitje ve\xc4\x8d kot 5 kozarcev vode dnevno je povezano z zmanj\xc5\xa1anjem tveganja za pojav adenomatoznih polipov in raka debelega \xc4\x8drevesa in danke. Tudi prehrana, bogata z vlakninami, zmanj\xc5\xa1a tveganje za nastanek kolorektalnega raka. Ugotovili so 50\xc2\xa0% zmanj\xc5\xa1anje tveganja pri tistih, ki se telesno aktivni. Ta povezava je \xc5\xa1e posebej izrazita pri mo\xc5\xa1kih in raku debelega \xc4\x8drevesa, medtem ko za rak danke ni tako prepri\xc4\x8dljiva.\n_START_SECTION_\nStarost\n_START_PARAGRAPH_\nOkoli 90\xc2\xa0% bolnikov je ob odkritju bolezni starej\xc5\xa1ih od 50 let, kar postavlja starost na prvo mesto med dejavniki tveganja. Zato strokovnjaki v tem starostnem obdobju svetujejo diagnosti\xc4\x8dne preglede in presejalne teste.\n_START_SECTION_\nVnetna bolezen \xc4\x8drevesja\n_START_PARAGRAPH_\nPri bolnikih z ve\xc4\x8d let trajajo\xc4\x8do katero od obeh oblik kroni\xc4\x8dne vnetne \xc4\x8drevesne bolezni, Chronove bolezni ali ulceroznega kolitisa, obstaja tudi ve\xc4\x8dja verjetnost za nastanek raka debelega \xc4\x8drevesa in danke. Dlje \xc4\x8dasa, kot ima bolnik vnetno \xc4\x8drevesno bolezen, in huj\xc5\xa1a kot je izra\xc5\xbeenost vnetja, ve\xc4\x8dje je tveganje. Pri bolnikih z zelo viskoim tveganjem se priporo\xc4\x8da preventivno jemanje aspirina ter redno opravljanje preiskav s kolonoskopijo. Bolniki z vnetno \xc4\x8drevesno boleznijo prestavljajo na letni ravni manj kot 2\xc2\xa0% primerov bolnikov z rakom debelega \xc4\x8drevesa in danke. Okoli 2\xc2\xa0% bolnikov s Chronovo boleznijo razvije raka debelega \xc4\x8drevesa in danke v 10 letih, 8\xc2\xa0% po 20 letih in 18\xc2\xa0% po 30 letih. 16\xc2\xa0% bolnikov z ulceroznim kolitisom razvije po 30 letih predrakave spremembe ali raka debelega \xc4\x8drevesa in danke.\n_START_SECTION_\nGenetski dejavniki\n_START_PARAGRAPH_\nPosamezniki z dvema ali ve\xc4\x8d sorodniki iz prvega kolena (star\xc5\xa1i ali sorojenci) z rakom debelega \xc4\x8drevesa in danke imajo dva- do trikrat ve\xc4\x8dje tveganje, da se bolezen pojavi tudi pri njih. Bolniki z genetskimi dejavniki doprinesejo okoli 20\xc2\xa0% vseh primerov raka debelega \xc4\x8drevesa in danke. Ve\xc4\x8d genetskih sindromov povezujejo s pove\xc4\x8danim tveganjem za kolorektalnega raka. Najpogostej\xc5\xa1i je dedni nepolipozni rak debelega \xc4\x8drevesa, ki predstavlja okoli 3\xc2\xa0% vseh primerov raka. Drugi genetski bolezni, povezi z zve\xc4\x8danim tveganjem, sta Gardnerjev sindrom in familiarna adenomatozna polipoza (FAP). Pri teh genetskih boleznih se rak debelega \xc4\x8drevesa in danke skoraj vedno pojavi, predstavlja pa 1\xc2\xa0% vseh primerov doti\xc4\x8dnega raka. Zaradi visokega tveganja za pojav raka se lahko bolnikov s FAP priporo\xc4\x8di proktokolectomija, operacijska odstranitev vsega debelega \xc4\x8drevesa in danke._NEWLINE_Ve\xc4\x8dina smrti zaradi raka debelega \xc4\x8drevesa in danke je povezana z razsojem raka in osamili so gen MACC1 (metastasis associated in colon cancer 1), ki ka\xc5\xbee, da vpliva na zmo\xc5\xbenost \xc5\xa1irjenja bolezni. Gre za gen, ki nosi zapis za transkripcijski faktor, ki vpliva na izra\xc5\xbeanje rastnega faktorja hepatocitov. V rakavih celicah debelega \xc4\x8drevesa v celi\xc4\x8dni kulturi je ta gen pospe\xc5\xa1il celi\xc4\x8dno proliferacijo, vra\xc5\xa1\xc4\x8danje in razra\xc5\xa1\xc4\x8danje, v poskusih na mi\xc5\xa1ih pa je pospe\xc5\xa1il rast tumorjev in njihovo zasevanje. Tako bi lahko postal gen MACC1 potencialna tar\xc4\x8da za nova zdravila, vendar so potrebne za to \xc5\xa1e klini\xc4\x8dne raziskave.\n_START_SECTION_\nEpidemiologija\n_START_PARAGRAPH_\nRak debelega \xc4\x8drevesa in danke je ena najpogostej\xc5\xa1ih rakavih bolezni. Pojavnost raka debelega \xc4\x8drevesa in danke je v zadnjih letih v stalnem porastu in je v Sloveniji \xc5\xbee presegla \xc5\xa1tevilko 1300 letno. Najpogosteje se pojavlja po 60. letu. Predstavlja drugi najpogostej\xc5\xa1i vzrok smrti zaradi raka. Po pogostnosti pojavljanja je prvi najpogostej\xc5\xa1i rak pri nas, \xc4\x8de upo\xc5\xa1tevamo oba spola. Vzroke za porast raka debelega \xc4\x8drevesja lahko deloma pripi\xc5\xa1emo \xc5\xbeivljenjskemu slogu, debelosti, z ma\xc5\xa1\xc4\x8dobo bogati prehrani in kajenju.'